Heroldsbaai-tragedie: Pa maak hart oopEttienne Scheepers ontken dat die gesin enige buitengewone probleme gehad het. Ettienne Scheepers, die man wie se vrou, Heidi (35), en kinders, Cozette (6) en Hugo (2), dood is nadat hul voertuig in die see by Voëlklip naby Heroldsbaai beland het, het in ŉ onderhoud verskeie bewerings en gerugte wat veral op sosiale media gemaak of versprei is, probeer besweer. In ŉ onderhoud met George Herald ontken Scheepers gerugte oor versekeringsbedrog, geldelike probleme, mishandeling en buite-egtelike verhoudings. ŉ Uitgebreide soektog is Woensdag van stapel gestuur nadat Heidi, Cozette en Hugo Dinsdag omstreeks 18:00 die laaste keer lewend in Heroldsbaai gesien is. Hulle het verby die gesin se winkel, die Heroldsbaai Kafee, gery. Die gesin se grys Volkswagen Caravelle is die volgende dag langs die rotse by Voëlklip gekry. Klein Hugo se liggaam is Donderdagmiddag in die see gevind. Heidi se liggaam is Saterdag deur ŉ lid van die publiek opgemerk, wat die Nasionale Seereddingsinstituut ontbied het. Die polisie het haar liggaam eindelik uit die water gebring. Cozette word steeds vermis. “Ons persoonlike finansies is gesond en ons sakeondernemings vaar goed. Ons is nie in enige finansiële moeilikheid nie. Ek het ook nie enige vorm van bedrog gepleeg, affairs gehad of my vrou en kinders geslaan nie,” het Scheepers vandeesweek oor die voorval gesê. Cozette was ŉ leerling by Up with Downs, ŉ skool vir kinders met spesiale behoeftes. ŉ Skaars breinafwyking is tydens geboorte by haar geïdentifiseer. “Ja, Cozette is ŉ kind met spesiale behoeftes, maar ons het dit hanteer en het wonderlike steun van versorgers, familielede en die skool gehad. “Hugo was ŉ doodgewone, gesonde tweejarige wat die huishouding regeer het,” het Scheepers aan die koerant gesê. Hy het in die onderhoud gesê Heidi het verlede jaar wél deur ŉ moeilike tydperk gegaan. “Sy het medikasie en behandeling daarvoor ontvang en vroeër vanjaar het die dokters gesê sy het nie meer enige behandeling of medikasie nodig nie. Dit was onder beheer en sy was reg.” Volgens hom is die gesin Dinsdagmiddag na die strand by Heroldsbaai. Weens gure weer het hulle in die bussie bly sit. Hier het hulle gesels oor ŉ beplande vakansie na Mosambiek, toe Heidi gesê het sy gaan nie saam nie. “Ons het ŉ groot besending voorraad by die winkel verwag en een van ons werkers het skielik bedank. Ek het vir haar gesê ons kan tuis verder daaroor praat. Ons het nie ŉ argument van enige aard gehad nie.” (Foto: SA Polisie) Heidi en die kinders het huis toe vertrek, terwyl Ettienne kort daarna in sy eie motor gevolg het. By sy tuiskoms by die gesin se huis in Oubaai was daar egter geen teken van die drie nie. Hy het verskeie vriende en familielede gebel om te hoor of Heidi moontlik daar is en selfs na ŉ familielid se huis gery om na hulle te soek – sonder sukses – voordat hy hulle dieselfde aand as vermis by die polisie aangemeld het. “Die rede hoekom ek nie die toneel besoek het nie, is omdat toe ek gevra het of ek kon, ŉ senior polisielid Woensdag aan my gesê het dat niemand op die toneel by Voëlklip toegelaat word nie.”